钦定古今图书集成/方舆汇编/职方典/第1478卷 > 《新筑石屏西堤记》罗天柱
## 钦定古今图书集成/方舆汇编/职方典/第1478卷 > 《新筑石屏西堤记》罗天柱

国家分土置州，以抚绥生养之事付诸亲民一官，任
不綦重哉！乃为司牧者率牵扰于刑名钱谷间，日不
暇给。其或案牍无留，催科有术，萑苻锋靖逋逃不匿
于郊即可以书上考，不次超迁已至。若穿白渠，通召
渎，不费民财，奏功旬日，遂以开粒食之源，垂千百世
永赖之泽，岂第今鲜其人，历稽往代循良，盖亦几几
难觏焉。我靖翁刘公以辽左英豪，初令威楚，报最擢
守屏阳，数年来善政仁声，更仆难纪。其大者，下车之
岁，即捐金建四城楼。越明年重修頖璧，继疏湖口，增
东堤，百废靡弗兴矣。且轸恤民艰，苞苴羡耗，悉与蠲
除。严保甲以防逃，守险隘以御寇，凡所以为民去害
者，不遗馀力矣。独是西南田畴，每三春微亢，半属污
莱。公询其故，绅士耆老佥曰：“去城西二里许，旧修小
坝障水，今历久湮颓，以致播种无从，正供难办。”公遂
履其遗址，慨然曰：“斯坝湫隘，积水盈尺，暵则涸，满则
汎，其能济几何？吾当更为筑之。”于是相度形势，爰择
傍堤近麓之交，截流作堰。遂于己酉秋初兴役，先挑
濬河底，深丈馀，密布“杉桩，填巨石，层累而上。中建二
墩台，连开三闸，左右皆砌石岸，既整且坚。更凿山数
丈，移土筑堤，其崇两倍于旧，广亦如之。堤当水冲处，
灰嵌条石百馀丈，虽暴雨汹流莫能犯闭。闸则以仲
秋潴弥勒沟诸溪流水，一望汪洋。孟春启闸，引水自
高而下，遂灌军民田万馀亩，蓄水有方，旱溢不能为
患。”由是从前榛莽之区，一朝尽为沃壤。家多盖藏，民
无逋赋，公私均受其利焉。是役也，用桩以万计，石若
土不可胜算，日从屯丁二百馀，乡夫三倍之。公身先
倡率，辨色而出，戴星而入，拮据泥涂之中，凡百工程，
皆亲为指授。余尝从之周旋，窃悯其过瘁，而公不自
知也。方经营之始，诸荐绅先生私相计曰：“堤成实无
疆之利，然厥功艰钜，非渐次鸠材，纾其岁月，难以观
成。”乃未及三旬，竟已毕事。莫不相顾欢跃，惊服其神。
盖公之精诚格天，勤劳动众，故能成功若斯之速耳。
既告竣后，构亭堤上，为省耕劝农之所。复就闸旁新
凿之地，起三台阁，危檐飞栋，巍然直接重霄。远眺龙
湖，俯瞰城郭。凭栏四望，则见云峰缥缈，烟树参差，郁
郁葱葱，使人流览不暇，洵为一郡奇观。最上一层，奉
梓潼帝君，置田以供禋祀，意在忠孝训人，且以振兴
文教也。今秋屏中士荐贤书者四，录副卷者一，科名
甲于两迤，良由神明启佑，川岳效灵。云阁之左，山畔
有亭，以憩游宾；对山有亭，竖碑以均水分。亭阁相望，
其景各殊。游斯地者，咸叹所费不赀。乃公筑堤建阁，
凡匠作木石之需，不扰于众、不费于公，皆出自清俸，
诚无负于设官养民之责矣。食利泽于无穷者，乌得
而忘其功哉！若夫历年渐远，或有罅漏倾攲，后之君
子当思缔造艰难、时加修葺；则斯堤也，自可存诸奕
世，与河山并永矣。是为记。